
În cauza Pârvu și alții împotriva României,
Curtea Europeană a Drepturilor Omului (Secția a patra), reunită într-un comitet compus din:
	Anne Louise Bormann, președinte,
	Sebastian Rădulețu,
	András Jakab, judecători,
și Valentin Nicolescu, grefier adjunct interimar de secție,
având în vedere:
cererea nr. 3524/22 îndreptată împotriva României, prin care trei resortisanți ai acestui stat, ale căror date sunt prezentate în tabelul anexat („reclamanții”), au sesizat Curtea la 3 ianuarie 2022, în temeiul art. 34 din Convenția pentru apărarea drepturilor omului și a libertăților fundamentale („Convenția”);
decizia de a comunica această cerere Guvernului român („Guvernul”), reprezentat de agentul guvernamental, doamna O.F. Ezer, din cadrul Ministerului Afacerilor Externe;
observațiile părților;
după ce a deliberat în camera de consiliu, la 24 iunie 2025,
pronunță prezenta hotărâre, adoptată la aceeași dată:
OBIECTUL CAUZEI
[bookmark: paragraph00001]1.  Reclamanții sunt părinții și, respectiv, fratele domnului Sorin Pârvu, ucis la 26 septembrie 2009 de un polițist în cursul unei operațiuni în legătură cu executarea unui mandat european de arestare. Cauza pe care reclamanții au introdus-o în fața Curții are ca obiect răspunderea autorităților în ceea ce privește omorul respectiv și caracterul efectiv al anchetei efectuate în această privință.
[bookmark: paragraph00002]2.  Principalele fapte, inclusiv evenimentele care s-au soldat cu decesul domnului Sorin Pârvu și urmărirea penală care a urmat, sunt descrise în hotărârea Pârvu împotriva României (nr. 13326/18, pct. 5-49, 30 august 2022), privind cererea formulată de văduva domnului Sorin Pârvu.
3.  Imediat după ce domnul Sorin Pârvu a fost împușcat, unul dintre polițiști a observat că victima nu era persoana pe care poliția urmărea să o aresteze în acea zi. O ambulanță a sosit 15 minute mai târziu și, după ce s-a încercat fără succes resuscitarea domnului Sorin Pârvu, acesta a fost transportat la Spitalul de Urgență Brăila, unde a decedat ulterior.
4.  La 11 iunie 2010, un procuror din cadrul Parchetului de pe lângă Înalta Curte de Casație și Justiție (ÎCCJ) a dispus începerea urmăririi penale pentru omor calificat, faptă prevăzută de art. 174-175 din Codul penal, față de polițistul D.G., cel care îl împușcase în cap pe domnul Sorin Pârvu.
5.  La 7 iulie 2011, parchetul sus-menționat a dispus scoaterea de sub urmărire penală a lui D.G., considerând că decesul domnului Sorin Pârvu a fost accidental.
6.  La 21 decembrie 2011, Curtea de Apel Galați a admis plângerea împotriva rezoluției procurorului din 7 iulie 2011, a desființat rezoluția și a trimis cauza la parchet în vederea redeschiderii urmăririi penale, pentru lămurirea faptelor și împrejurărilor cauzei care fuseseră omise în cursul cercetărilor inițiale.
7.  La 24 februarie 2012, procurorul i-a comunicat lui D.G. schimbarea încadrării juridice a faptei pentru care s-a efectuat urmărirea penală în aceea de omor deosebit de grav [prevăzută de art. 174 și art. 175 alin. (1) lit. i) și g) din Codul penal].
8.  La 30 august 2013, Parchetul de pe lângă ÎCCJ a emis o rezoluție prin care a dispus din nou scoaterea de sub urmărire penală a lui D.G., considerând că acesta din urmă nu era responsabil pentru decesul domnului Pârvu, survenit accidental.
[bookmark: paragraph00029]9.  La 5 februarie 2014, Curtea de Apel Galați a admis plângerea împotriva rezoluției procurorului menționate mai sus, a desființat rezoluția și a trimis cauza la procuror în vederea redeschiderii urmăririi penale, considerând că multe aspecte de fapt și de drept ale cauzei nu au fost încă lămurite. Curtea de apel a enumerat pe patru pagini întregi toate aspectele care rămăseseră de elucidat prin continuarea cercetărilor penale, inclusiv admiterea probelor propuse de reclamanți, care se constituiseră părți civile. Aceste probe includeau, de exemplu, declarația administratorului de la chioșcul din apropiere, care a fost martor la incident.
10.  La 28 august 2014, procurorul a dispus din nou schimbarea încadrării juridice a faptei pentru care s-a efectuat urmărirea penală față de D.G. în aceea de omor, prevăzută de art. 188 din Noul Cod penal, intrat în vigoare de la 1 februarie 2014.
11.  La 3 iulie 2015, Parchetul de pe lângă ÎCCJ a dispus clasarea cauzei față de D.G., considerând că a existat o cauză justificativă, respectiv legitima apărare.
[bookmark: paragraph00031]12.  La 26 februarie 2016, Tribunalul Brăila a admis plângerea împotriva ordonanței procurorului din 3 iulie 2015, sus-menționată, a desființat ordonanța și a trimis cauza la procuror pentru a completa urmărirea penală, considerând că activitățile dispuse de Curtea de Apel Galați în sentința penală din 5 februarie 2014 ori nu au fost efectuate, ori au fost incomplet realizate de către procuror. În încheierea sus-menționată, Tribunalul a precizat, de asemenea, că activitățile a căror realizare fusese dispusă de Curtea de Apel erau obligatorii, nu recomandări. Potrivit Tribunalului, nerespectarea acestor dispoziții ar fi făcut ca cercetările efectuate să fie incomplete.
13.  La 7 iunie 2018, Parchetul de pe lângă ÎCCJ a dispus din nou clasarea cauzei față de polițistul D.G., considerând că acesta a acționat în legitimă apărare pentru a apăra viața celorlalți trei lucrători de poliție care participau la operațiune.
[bookmark: paragraph00014]14.  La 6 martie 2019, Tribunalul Brăila a admis plângerea împotriva ordonanței procurorului din 7 iunie 2018, a desființat ordonanța și a trimis cauza la procuror pentru a completa urmărirea penală, considerând că unele dintre activitățile dispuse prin hotărârile judecătorești anterioare încă nu fuseseră efectuate și multe aspecte ale cauzei nu fuseseră încă lămurite.
15.  La 25 iunie 2020, Parchetul de pe lângă ÎCCJ a dispus din nou clasarea cauzei față de D.G., considerând că acesta a acționat în legitimă apărare, totodată susținând că împușcarea a fost accidentală. Procurorul a concluzionat că faptul că niciunul dintre lucrătorii de poliție nu a suferit leziuni traumatice grave nu poate schimba natura atacului comis de domnul Sorin Pârvu.
[bookmark: paragraph00016]16.  Prin încheierea definitivă din 8 aprilie 2021, comunicată reclamanților la 12 iulie 2021, Tribunalul Brăila a respins plângerea acestora împotriva ordonanței procurorului din 25 iunie 2020, considerând că nu există elemente incompatibile în ordonanța procurorului din 25 iunie 2020, concluziile privind autoapărarea legitimă și împușcarea accidentală „fiind reținute în momente diferite și în ipoteze diferite”.
17.  Invocând art. 2 și 6 § 1 din Convenție, reclamanții au susținut că autoritățile sunt responsabile pentru uciderea domnului Sorin Pârvu și că ancheta lor în această privință nu a fost efectivă.
MOTIVAREA CURȚII
CU PRIVIRE LA PRETINSA ÎNCĂLCARE A ART. 2 DIN CONVENȚIE
18.  Având competența de a realiza încadrarea juridică a faptelor cauzei [a se vedea Radomilja și alții împotriva Croației (MC) nr. 37685/10 și 22768/12, pct. 114, 124 și 126, 20 martie 2018], Curtea consideră că examinarea capetelor de cerere formulate de reclamanți, privind răspunderea autorităților în ceea ce privește uciderea domnului Sorin Pârvu și ancheta lor în acest sens, trebuie făcută numai în raport cu art. 2.
Cu privire la admisibilitate
19.  Guvernul susține că cererea trebuie respinsă ca fiind în esență aceeași cu cererea nr. 13326/18, introdusă de văduva domnului Sorin Pârvu. Reclamanții contestă această teză.
[bookmark: _cl40422THECOURTSASSESSMENT]20.  Curtea reamintește condițiile stabilite în jurisprudența sa cu privire la art. 35 § 2 lit. b) din Convenție, potrivit cărora o cerere trebuie declarată inadmisibilă dacă „este în mod esențial aceeași cu o cerere examinată anterior de către Curte [...] și nu conține fapte noi” [a se vedea Verein gegen Tierfabriken Schweiz (VgT) împotriva Elveției (nr. 2) (MC), nr. 32772/02, pct. 63, CEDO 2009 și Folgerø și alții împotriva Norvegiei (dec.), nr. 15472/02, 14 februarie 2006]. Prin urmare, Curtea trebuie să verifice dacă cele două cereri, cea cu nr. 13326/18 și prezenta cerere, privesc în esență aceeași persoană, aceleași fapte și aceleași plângeri.
[bookmark: _cl43935THECOURTSASSESSMENT]21.  Curtea constată că prezenta cerere este formulată de părinții și, respectiv, fratele domnului Sorin Pârvu (a se vedea supra, pct. 1), iar cererea nr. 13326/18 a fost formulată de văduva domnului Sorin Pârvu (a se vedea supra, pct. 2). De asemenea, Curtea constată că reclamanții din prezenta cauză s-au constituit parte vătămată în procesele interne și s-au adresat organelor de urmărire penală separat de văduva domnului Sorin Pârvu, inclusiv prin propunerea de probe noi (a se vedea supra, pct. 9). Pe de altă parte, văduva domnului Sorin Pârvu a introdus cererea sa în anul 2018, plângându-se de împușcarea mortală de către poliție a soțului său și de lipsa, până la acea dată, a unei anchete efective, care era încă în desfășurare în 2018, în timp ce reclamanții din prezenta cauză s-au plâns în special de ineficiența întregii anchete, care s-a încheiat în aprilie 2021 (a se vedea supra, pct. 16). Prin urmare, prezenta cerere nu este în mod esențial aceeași cu cererea nr. 13326/18 (a se vedea Ștefan-Gabriel Mocanu și alții împotriva României, nr. 34323/21 și alte 8, pct. 34, 12 decembrie 2023). Argumentul Guvernului potrivit căruia, între reclamanți și văduva domnului Sorin Pârvu, există o identitate care decurge din drepturile depline asupra succesiunii acestuia din urmă nu poate fi admis ca relevant [a se vedea Ucak și Kargili împotriva Turciei (dec.), nr. 75527/01 și 11837/02, 28 martie 2006], iar celălalt argument al acestuia, potrivit căruia reclamanții ar fi trebuit să depună cererea la Curte mai devreme în vederea conexării cu cauza nr. 13326/18 pentru o examinare unică de către Curte, are legătură mai degrabă cu a doua excepție preliminară (a se vedea infra, pct. 22-23).
Prin urmare, Curtea respinge această excepție preliminară.
22.  Guvernul a ridicat, de asemenea, o excepție preliminară potrivit căreia cererea a fost depusă după termenul de 6 luni, reclamanții având datoria să dea dovadă de mai multă diligență în depunerea cererii lor la Curte. În opinia Guvernului, reclamanții au așteptat prea mult, sesizând Curtea cu această cauză după mai mult de 12 ani de la decesul domnului Sorin Pârvu, la aproape 2 ani de la a patra desființare de către instanțele judecătorești naționale a ordonanței procurorului de clasare a cauzei (a se vedea supra, pct. 14) și 9 luni de la pronunțarea încheierii definitive a Tribunalului Brăila la 8 aprilie 2021. Referitor la aceasta din urmă, Guvernul a precizat că reclamanții nu ar fi trebuit să aștepte până când încheierea integrală le-a fost comunicată la 12 iulie 2021. În împrejurările cauzei, reclamanții resping această teză.
[bookmark: paragraph00022]23.  Făcând trimitere la principiile privind termenul prevăzut la art. 35 § 1 din Convenție în contextul susținerilor referitoare la anchete lipsite de caracter efectiv în legătură cu decesul rudelor reclamanților [Mocanu și alții împotriva României (MC), nr. 10865/09 și alte 2, pct. 258-269, CEDO 2014 (extrase)], Curtea observă că reclamanții au luat cunoștință la 12 iulie 2021 de motivarea integrală a încheierii definitive a Tribunalului Brăila din 8 aprilie 2021 și au introdus cererea la Curte la 3 ianuarie 2022. Curtea nu poate admite că, în circumstanțele cauzei, reclamanții nu au dat dovadă de diligența necesară așteptând soluționarea procedurii naționale și în special comunicarea încheierii definitive integrale. Așa ceva nu era nerezonabil pentru ca aceștia să își poată susține în mod corespunzător cauza în fața Curții, cunoscând motivarea acestei încheieri, care a fost, de altfel, prima hotărâre judecătorească prin care s-a confirmat teza parchetului (a se vedea supra, pct. 16). Circumstanțele actuale sunt în mare măsură diferite de cele care determină Curtea să sancționeze lipsa de diligență a reclamanților în acest tip de cauze [Orić împotriva Croației (dec.), nr. 50203/12, pct. 37-41, 13 mai 2014]. În plus, Curtea observă că reclamanții nu au avut nicio indicație specifică din cererea separată introdusă de văduva domnului Sorin Pârvu, încă pendinte în fața Curții până la hotărârea pronunțată la 30 august 2022.
Prin urmare, Curtea respinge și această excepție preliminară.
24.  Curtea constată că acest capăt de cerere nu este în mod vădit nefondat în sensul art. 35 § 3 lit. a) din Convenție și că nu prezintă niciun alt motiv de inadmisibilitate. Prin urmare, este necesar să fie declarat admisibil.
Cu privire la fond
[bookmark: _cl41909THECOURTSASSESSMENT]25.  Principiile generale privind dreptul la viață, în special în contextul operațiunilor poliției, au fost rezumate în cauza Pârvu (citată anterior, pct. 71-76).
26.  Curtea face trimitere la constatările sale potrivit cărora ancheta internă privind evenimentele soldate cu decesul domnului Pârvu nu a fost efectivă, având în vedere lipsa de celeritate și de rigurozitate a acesteia (Pârvu, citată anterior, pct. 98). Aceasta a durat din septembrie 2009 până în aprilie 2021, cu numeroase hotărâri judecătorești de trimitere a cauzei la procuror ca urmare a diferitelor omisiuni ale anchetei, și a lăsat neclarificate o serie de aspecte referitoare la elemente de fapt esențiale ale cauzei (Pârvu, citată anterior, pct. 80).
[bookmark: paragraph00081]27.  Pe baza probelor care i-au fost prezentate și, în special, a deficiențelor anchetei interne, în special în etapele inițiale, Curtea nu a fost convinsă nici de argumentele prezentate de Guvern cu privire la „convingerea sinceră” a lui D.G. că armarea pistolului era absolut necesară pentru autoapărare în situația specifică, nici de explicația privind natura accidentală în cele din urmă a împușcării (Pârvu, citată anterior, pct. 82). În plus, operațiunea nu a fost pregătită pentru a reduce la minim orice recurgere la forță letală (Pârvu, citată anterior, pct. 87).
28.  În consecință, a fost încălcat art. 2 din Convenție, atât sub aspect material cât și sub aspect procedural, în privința reclamanților din prezenta cerere.
CU PRIVIRE LA APLICAREA ART. 41 DIN CONVENȚIE
29.  Reclamanții au solicitat în solidar 65 000 de euro (EUR) cu titlu de despăgubire pentru prejudiciul moral.
30.  Guvernul a considerat că o constatare a unei încălcări ar constitui, în sine, o reparație echitabilă suficientă pentru prejudiciul moral suferit de reclamanți.
31.  Curtea acordă reclamanților în solidar 50 000 EUR pentru prejudiciul moral, plus orice sumă ce poate fi datorată cu titlu de impozit de reclamanți.
PENTRU ACESTE MOTIVE, CURTEA, ÎN UNANIMITATE,
Declară cererea admisibilă;
Hotărăște că a fost încălcat art. 2 din Convenție atât sub aspect material, cât și sub aspect procedural;
Hotărăște
că statul pârât trebuie să plătească în solidar reclamanților, în termen de trei luni, suma de 50 000 EUR (cincizeci de mii de euro), care trebuie convertită în moneda statului pârât la rata de schimb aplicabilă la data plății, pentru prejudiciul moral, plus orice sumă ce poate fi datorată cu titlu de impozit;
că, de la expirarea termenului menționat și până la efectuarea plății, această sumă trebuie majorată cu o dobândă simplă, la o rată egală cu rata dobânzii facilității de împrumut marginal practicată de Banca Centrală Europeană, aplicabilă pe parcursul acestei perioade și majorată cu trei puncte procentuale;
Respinge cererea de acordare a unei reparații echitabile pentru celelalte capete de cerere.
Redactată în limba engleză, apoi comunicată în scris, la 26 august 2025, în temeiul art. 77 § 2 și 3 din Regulament.
	
	Valentin Nicolescu	Anne Louise Bormann
	Grefier adjunct interimar de secție	Președinte

ANEXĂ
Lista reclamanților:
Cererea nr. 3524/22
	Nr.
	Nume reclamant(ă)
	Anul nașterii/înscrierii
	Cetățenie
	Domiciliu

	1.
	George PÂRVU
	1989
	română
	Brăila

	2.
	Ioneliea MOLDOVEANU[footnoteRef:1] [1:  Rectificat la 4 noiembrie 2025: prenumele reclamantei a fost corectat din Ionelia în Ioneliea] 

	1959
	română
	Brăila

	3.
	Ionel PÂRVU
	1955
	română
	Brăila

